Faauli gestraf vir duikslag teen Bullsʼn Gevaarlike duikslag in Saterdag se Superrugbywedstryd teen die Bulls het tot die skorsing van die Chiefs se senter Jonathan Faauli gelei. Hy is vir vier weke geskors nadat hy in die 27ste minuut van die wedstryd in Hamilton die Bulls se Springboksenter Jan Serfontein gelak het sonder om sy arms te gebruik. Faauli is nie op die veld gestraf nie, maar die wedstrydkommissaris het hom uitgewys, omdat hy gereken het die oortreding het ʼn rooi kaart geverg. Hy (Faauli) het Sondag voor Sanzaar se vuilspelkomitee skuld erken. Luidens ʼn verklaring deur Sanzaar het die oortreding ʼn skorsing van ses weke geregverdig, maar die skulderkenning en ander versagtende omstandighede het daartoe gelei dat hy net vir vier geskors is. Die skorsing geld tot Saterdag 29 April.